
Text rozhodnutia
Súd: Krajský súd Košice Spisová značka: 7S/45/2013 Identifikačné číslo súdneho spisu: 7013200469 Dátum vydania rozhodnutia: 28. 04. 2016 Meno a priezvisko sudcu, VSÚ: JUDr. Judita Juráková ECLI: ECLI:SK:KSKE:2016:7013200469.4 Uznesenie Krajský súd v Košiciach v právnej veci žalobcu: BARAVIN s.r.o., IČO: 36 200 417, so sídlom Veľká Bara 5, proti žalovanému: Finančné riaditeľstvo SR, Lazovná ul. 63, Banská Bystrica, o preskúmanie rozhodnutia žalovaného č. 1100303/1/5097-21736/2013/5081 zo dňa 25.01.2013, takto r o z h o d o l : Konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou zo dňa 09.04.2013 osobne podanou na Krajskom súde v Košiciach dňa 11.04.2013 sa žalobca domáhal zrušenia rozhodnutia žalovaného č. 1100303/1/5097-21736/2013/5081 zo dňa 25.01.2013 a vrátenia veci na ďalšie konanie. Podľa § 8 ods.1 zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov, poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti. Výška súdneho poplatku z návrhu na preskúmanie zákonnosti rozhodnutia orgánu verejnej správy na základe žaloby je ku dňu podaniu návrhu 70,-- eur (položka 10 písm.c) sadzobníka zákona o súdnych poplatkov, ktorý je prílohou k zákonu č. 71/1992 Zb. o súdnych poplatkoch a poplatku za výpis z registra trestov v znení neskorších predpisov). Výzvou súdu zo dňa 04.03.2014, doručenou právnemu zástupcovi žalobcu dňa 11.03.2014, bol žalobca vyzvaný, aby v lehote 10 dní od doručenia tejto výzvy zaplatil súdny poplatok vo výške 70,-- eur. Žalobca v určenej lehote a ani do dnešného dňa súdny poplatok neuhradil. Žalobca následne podaním doručeným súdu dňa 13.05.2014 požiadal o oslobodenie od platenia súdnych poplatkov. Krajský súd v Košiciach uznesením č.k. 7S/45/2013-33 zo dňa 19.11.2014 v spojitosti s uznesením Najvyššieho súdu SR, č.k. 5Sžf/3/2015-43 zo dňa 28.01.2016, rozhodol že žalobcovi nepriznal oslobodenie od súdnych poplatkov. Uznesenie nadobudlo právoplatnosť a vykonateľnosť ku dňu 07.03.2016. Podľa § 10 ods.1 citovaného zákona ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Podľa § 10 ods.3 citovaného zákona súd zruší uznesenie o zastavení konania pre nezaplatenie súdneho poplatku, ak poplatník zaplatí súdny poplatok do konca lehoty na podanie odvolania. Vzhľadom na to, že žalobca v určenej lehote a ani do dnešného dňa súdny poplatok neuhradil, ako aj s prihliadnutím na právoplatné nepriznanie oslobodenia od platenia súdnych poplatkov žalobcovi, súd rozhodol v súlade s citovanými zákonnými ustanoveniami tak, ako je to uvedené vo výrokovej časti tohto uznesenia. O náhrade trov konania bolo rozhodnuté podľa § 146 ods.1 písm.c) O.s.p. za použitia § 246c ods.1 O.s.p. tak, že žiaden z účastníkov nemá právo na náhradu trov konania, pretože konanie bolo zastavené. Rozhodnutie bolo prijaté senátom Krajského súdu v Košiciach v pomere hlasov 3:0 (ustanovenie § 3 ods.9 zákona č. 757/2004 Z.z. v znení účinnom od 1. mája 2011). Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3 O.s.p.) uviesť, proti ktorému rozhodnutiu smeruje, v akom rozsahu sa napadá, v čom sa toto rozhodnutie alebo postup súdu považuje za nesprávny a čoho sa odvolateľ domáha.

